**Siklós József: Naámán**

Az udvar minden orvosa
leszegi fejét, szólni fél…
Arcukra írt felismerés:
Leprás Naámán, a hadvezér!

Remeg a hírtől Szíria.
Csatában Naámán drága kincs!
De testén most sömör, fekély,
és ennek orvossága nincs…

Ám konyháján ott sündörög
egy kis zsidó rabszolgalány.
– Hazámban nagy próféta él,
hiszem, segíthet nagy baján!

Naámán sok kinccsel útra kél.
Szól hozzá Isten embere:
– Vidd kincsed. A Jordán vizét
keresd, hétszer mártózz bele!

– Csúffá teszel, gyalázatos? –
Lobban Naámánban nagy harag.
De bőre, mint a gyermeké…
Tisztává mosta őt a hab!

Ily egyszerű, ilyen csodás?
Életnek vize: Kegyelem!
– Hiszem: Nincs Isten senki más,
csak Ki itt csodát tett velem! –

Elizeushoz visszatér,
lelkét a gond remegteti.
Mit felel Isten embere?
Kemény, mert kincs nem kell neki!

– Hazámban Rimmon temploma,
s bálvány előtt hajolni kell…
– Ne feledd, Ki volt gyógyítód,
s békén indulj hazádba el!